**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΑΧΑΡΝΩΝ**

**ΑΝΑΚΟΙΝΩΣΗ**

Κατόπιν έκδοσης της αριθμ. Δ1α/Γ.Π.οικ. 24489/17-4-2021 ΚΥΑ «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από τη Δευτέρα, 19 Απριλίου 2021 και ώρα 6:00 έως και τη M. Δευτέρα, 26 Απριλίου 2021 και ώρα 6:00», αποφασίζονται για το διάστημα από τη Δευτέρα 19 Απριλίου 2021 έως και τη Μ. Δευτέρα 23 Απριλίου 2021 και ώρα 6.00, τα ακόλουθα:

**Α) ΑΝΑΣΤΕΛΛΟΝΤΑΙ ΟΛΕΣ ΟΙ ΠΟΛΙΤΙΚΕΣ ΔΙΚΕΣ ΜΕ ΕΞΑΙΡΕΣΗ** :

1) Τις δίκες της τακτικής διαδικασίας που εκδικάζονται σύμφωνα με τις διατάξεις του ν. 4335/2015 (Α’ 87).

2) Tις δίκες ανακοπών κατά της εκτελεστικής διαδικασίας, στις οποίες δύνανται να εξετάζονται μάρτυρες στο ακροατήριο. Υπάγεται και η εκδίκαση παραδεκτώς σωρευόμενων στο ίδιο δικόγραφο αιτημάτων.

3) Τις δίκες εργατικών διαφορών, στις οποίες δύνανται να εξετάζονται μάρτυρες στο ακροατήριο.

4) Τις δίκες ασφαλιστικών μέτρων που έχουν ως αντικείμενο εργατικές διαφορές, ανακοπές και αιτήσεις αναστολής κατά της εκτελεστικής διαδικασίας, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, ευρωπαϊκή διαταγή δέσμευσης λογαριασμού κατά άρθρο 738Α ΚΠολΔ, τις ανακλήσεις αυτών, καθώς και τις σχετικές με αυτές διαφορές του άρθρου 702 ΚΠολΔ, στις οποίες δύναται να εξετάζονται μάρτυρες στο ακροατήριο. Υπάγεται και η εκδίκαση παραδεκτώς σωρευόμενων στο ίδιο δικόγραφο αιτημάτων.

5) Τις δίκες εκουσίας δικαιοδοσίας και τις δίκες που αφορούν σε ειδικούς νόμους οι οποίες δικάζονται με τη διαδικασία της εκούσιας δικαιοδοσίας, στις οποίες δεν εξετάζονται μάρτυρες, αποκλειστικά με τη δυνατότητα προσκόμισης ενόρκων βεβαιώσεων. Στην περίπτωση αυτή, θα λαμβάνει χώρα την προτεραία της δικασίμου και μέχρι τις 12.00, έγγραφη δήλωση των πληρεξουσίων δικηγόρων των διαδίκων, η οποία θα κοινοποιείται στη γραμματεία του Δικαστηρίου με τη χρήση ηλεκτρονικής αλληλογραφίας. Η σχετική δήλωση πρέπει να αναφέρει τον αριθμό ΓΑΚ/ΕΑΚ του εισαγωγικού δικογράφου, τον αρχικό αριθμό πινακίου, τα στοιχεία των διαδίκων και τα στοιχεία των πληρεξουσίων δικηγόρων. Εφόσον όλοι οι διάδικοι έχουν υποβάλει την άνω δήλωση, η υπόθεση  θα συζητείται με την παρουσία των πληρεξουσίων δικηγόρων των διαδίκων, χωρίς εξέταση μαρτύρων. Σε περίπτωση κατά την οποία δεν έχει υποβληθεί η άνω δήλωση από τους πληρεξουσίους δικηγόρους των διαδίκων, οι υποθέσεις θα αποσύρονται και δεν θα συζητούνται, χωρίς να απαιτείται η παρουσία των πληρεξουσίων δικηγόρων των διαδίκων.  Δεν απαιτείται υποβολή δήλωσης εκ μέρους του Εισαγγελέα όταν παρίσταται ως διάδικος. Ειδικώς και κατ΄εξαίρεση στις δίκες εκουσίας δικαιοδοσίας που έχουν ως αντικείμενο τη κήρυξη της ιδιόγραφης διαθήκης ως κυρίας, δύνανται να εξετάζονται μάρτυρες στο ακροατήριο.

6) Τις αιτήσεις χορήγησης και ανάκλησης προσωρινών διαταγών, οι οποίες συζητούνται δια υπομνημάτων των πληρεξουσίων δικηγόρων των διαδίκων και χωρίς την εξέταση μαρτύρων. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση της Προέδρου Υπηρεσίας, ο οποίος ορίζει τη διάρκεια παράτασης των προσωρινών διαταγών.

Σημειώνεται ότι θα πραγματοποιείται χρονικός καταμερισμός των υποθέσεων στο πινάκιο, προεκφωνήσεις δε υποθέσεων **ΔΕΝ** θα γίνονται και κάθε υπόθεση θα εκφωνείται (ή θα ματαιώνεται η συζήτησή της) κατά την αριθμητική και χρονική σειρά της στο πινάκιο.

**B) ΕΠΙΤΡΕΠΕΤΑΙ ΑΥΣΤΗΡΑ ΚΑΤΟΠΙΝ ΤΗΛΕΦΩΝΙΚΗΣ ΠΡΟΣΥΝΕΝΝΟΗΣΗΣ:**

1) Η κατάθεση με φυσική παρουσία, πάσης φύσεως δικογράφων των διαδικασιών, που δεν είναι δυνατή η ηλεκτρονική κατάθεση δικογράφου. Στις διαδικασίες για τις οποίες λειτουργεί η ηλεκτρονική κατάθεση δικογράφων (νέα τακτική διαδικασία, περιουσιακές διαφορές) τα σχετικά δικόγραφα θα κατατίθενται ηλεκτρονικά.

2) Η κατάθεση αιτήσεων παροχής νομικής βοήθειας αποκλειστικά και μόνο εφόσον αφορούν στη διεκπεραίωση υποθέσεων που εξαιρούνται της αναστολής.

3) Η κατάθεση αιτήσεων διαταγών πληρωμής, απόδοσης μισθίου, κληρονομητηρίων, σύστασης σωματείου και τροποποίησης καταστατικού σωματείου.

4) Η λήψη ενόρκων βεβαιώσεων.

5) Η έκδοση και λήψη απογράφων.

6) Η λήψη αντιγράφων αποφάσεων, πράξεων, διατάξεων, διαταγών, διαθηκών, σχετικών εγγράφων κλπ.

7) Οι καταθέσεις δηλώσεων τρίτου.

8) Η διενέργεια αποποιήσεων κληρονομίας.

9) Η χορήγηση πιστοποιητικών, με φυσική παρουσία, αποκλειστικά και μόνο όσων δεν εκδίδονται ηλεκτρονικά.

10) Οι βεβαιώσεις γνησίου υπογραφής για τα συναινετικά διαζύγια.

11) Η συζήτηση συναινετικών προσημειώσεων υποθήκης με έγγραφη διαδικασία σύμφωνα με το άρθρο 161 του ν. 4764/2020 και

12) Η διενέργεια προκαταρκτικών εξετάσεων και προανακρίσεων.

**Γ) ΟΙ ΕΙΣΕΡΧΟΜΕΝΟΙ ΣΤΟ ΚΑΤΑΣΤΗΜΑ ΤΟΥ ΕΙΡΗΝΟΔΙΚΕΙΟΥ, ΠΑΡΑΚΑΛΟΥΝΤΑΙ ΟΠΩΣ ΤΗΡΟΥΝ ΤΑ ΚΑΤΩΘΙ ΠΡΟΒΛΕΠΟΜΕΝΑ ΜΕΤΡΑ ΑΣΦΑΛΕΙΑΣ:**

1. Να χρησιμοποιούν μάσκα σε όλους τους χώρους και αντισηπτικό.
2. Να τηρούν απόσταση μεταξύ τους (τουλάχιστον 1,5 m).
3. Nα εισέρχονται ένας, ένας στους χώρους των γραφείων του Ειρηνοδικείου.
4. Να μην υπερβαίνουν στον αριθμό τους δεκαπέντε (15) στην αίθουσα του ακροατηρίου.

**ΑΧΑΡΝΕΣ, 19/4/2021**

**Η Διευθύνουσα το Ειρηνοδικείο Αχαρνών**

**Δήμητρα Αγγελοπούλου**

**Ειρηνοδίκης Γ’**